**ҒАЗАЛЛАР**

Анқитар хуш бўйини дил яйратар гул бир томон,

Гул уфори бир томон, нолаи булбул бир томон,

Бу чаман наргиз кўзу савсан забонини очиб,

Зулфига оро берибдир таққанча сунбул бир томон.

Бир томон соғар чўзибдур лола маст гуллар сари,

Майпарастлар бир томон, ҳар турфа ғул-ғул бир томон,

Гуллибосим, тур кетайлик гулу гулшан бағрига,

Бир томон қолсин ғуруринг, ҳам тағофул бир томон,

Бир томон гулру жамолинг, бир томон гулнинг ҳиди,

Ҳам шароб туғёни бир ён, шишаю қул-қул бир томон.

Бир томон қушлар фиғони, бир томон нуқлу кабоб,

 Жому кўза кулгисию завқли кўнгул бир томон,

Ер дилига йўлни топмоқ, Тамкино, осон эмас,

 Бир томон ишваю позу ҳам тажоҳул[[1]](#footnote-1) бир томон,

\*\*\*

Эй, лаъли лабинг руҳимга қувват,

Эй, сарви қадинг руҳимга нусрат[[2]](#footnote-2).

Оғзингни дегум баайни кавсар,

Райҳони хатинг руҳимга жаннат.

Ой мисли десам юзинг чиройин,

Шодлик жўш урган руҳимга улфат.

Ул анбарин хату холингни шакли,

Ишқ даъвоси учун руҳимга ҳужжат.

Мушк бўйин сочиб ул қора зулфинг,

 Ҳар лаҳза берур руҳимга роҳат.

Ҳаққоки, бу ён эсган насиминг,

Хуш бўйи ила руҳимга лаззат.

Нур сочса фалакка ҳусн-жамолинг,

Туғёнга кирар руҳимда сурат,

Шакардан ширин лабингни шаҳди,

 Ундан оқадир руҳимга шарбат.

Тамкин юрадир йўлингни пойлаб,

 Гарчи ёғади руҳимга миннат.

**БУХОРО ТАЪРИФИДА**

(Маснавий)

Шаҳарлар ичида танҳо Бухоро,

Жаҳон чеҳрасида холи дилоро.

Худованди Карим, файзбахши-комил,

Унинг халқии яратмиш доно, оқил.

Қилиб халқи хайр, эҳсонга одат,

Сахода Ҳотам Тойдан зиёдат.

У дастурхон агар ёзса, ўшал он,

Олар, завқ неъматидан қанча меҳмон.

Мусофирга уйидан жой берар у.

Қилиб ҳурмат, бисотини ёяр у.

Мусофир оч эса, понини бергай,

На танҳо нонини, жонини бергай.

Агар меҳмон хатосин сезса ногоҳ,

Юзига солмагай айбини асло,

Бухоро илму одобга макондир,

 Бори ҳалқи муҳибу меҳрибондир.

Шаҳарлар ичида тилсим шаҳардир,

Унга ағёри ҳам ҳайрон қарайдир.

Халоллиги ҳаё бирла мунаввар,

Шу хислатдан ривожидир муқаррар.

Бу мулкнинг шуҳратин сезган заҳоти,

Не шоҳлар шул томон сурмади отни.

Шаҳарлар ичида келин шаҳар бу,

Қучоғи дур тўла олтин шаҳар бу.

Унинг хоки фазилатдан қорилган,

Худо инъомидан хосса яралган.

Ҳавоси мисли жаннатдир шукуҳлик,

Шу боис ёт эрур унда қабиҳлик.

Коча-кундуз унга шоҳлар тикиб кўз,

 Узишар жон мисли шами нимсўз.

Унинг ҳасрати-ла ўтгуси охир,

Гоҳи пинҳон, гоҳи махфию зоҳир...

**РУБОИЙЛАР**

\*\*\*

Одамийликдан топар одам шараф,

Англамас бу сўзни асло нохалаф.

 Бўлма ҳамдам нохалафга, жоним, эй.

Топмасин десанг агар умрим талаф.

\*\*\*

Ҳаётда ҳамнафас бўлса гар оқил,

Оз-оз суҳбатидан бўларкан комил.

Эй, жоним, шу панддан чиқар хулоса,

Қоч, қайда дуч келса бефаҳму жоҳил,

\*\*\*

Кўп панд берди менга бу забун замон,

Илм таҳсили деб ютдим қанча қон.

Кўп ранжлар чекдиму бир наф кўрмадим,

 Ҳеч кимса бўлмасин мендай нотавон,

\*\*\*

Умр ўтар, тилимда орзунинг номи,

Келмади орзуга етмоқ айёми.

Дилда дунё дори, тупроққа киргум,

Лабимни ҳўлламай орзунинг жоми.

1. Тажоҳул - ўзни билмасликка олиш. [↑](#footnote-ref-1)
2. Нусрат - кўмакчи, ёрдамчи [↑](#footnote-ref-2)